काठमाडौं (हाम्रो खेलकुद) – विश्व क्रिकेट लिगको युएईविरुद्धको खेलका लागि अभ्यासमा जुटिरहेको नेपाली क्रिकेट टोलीले केन्यालाई ६ विकेटले पराजित गरेको छ । नेपालका लागि बलिङमा ललित भण्डारी र ब्याटिङमा दिपेन्द्र ऐरी नायक रहे ।
नेपालले टस जितेर केन्यालाई पहिले ब्याटिङको निम्तो दिएको थियो । केन्या केवल ३२.२ ओभर खेल्दै एक सय १० रनमा अल-आउट हुन पुगेको थियो । नेपालका लागि ललित भण्डारीले ४ विकेट लिएका थिए । केन्याको पारीमा ओपरद्वय रुसब पटेलले २७ र अलेक्जाउमा ओकान्डाले २५ रन जोडे पनि अन्य ब्याट्सम्यानले राम्रो प्रदर्शन गर्न सकेनन् ।
जवाफमा नेपालले सो लक्ष्य १९.५ ओभरमै पुरा गरेको थियो । २९ रनमा ३ विकेटको स्थितिबाट दिपेन्द्र ऐरी र शरद भेषवाकरले नेपाललाई जोगाएका थिए । दिपेन्द्रले ४६ रन जोडे भने शरदले ३१ रन जोडेका थिए । केन्याका लागि नेल्सन ओढिम्बोले २ विकेट लिएका थिए ।
डब्लुसीएलसी अन्तरगत सातौं चरणको खेलमा नेपालले यूएईविरुद्ध मंसिर २० र २२ गते दुई वटा खेल खेल्नेछ । नेपाल र युएई अन्तिम खेलअघि नै डिभिजन २ मा घटुवा भइसकेका छन् ।